Եթէ նկատի ունենանք, որ մեր պատմագրութիւնը տակաւին անցեալ դարու բազմաթիւ հարցերու մասին քննականօրէն չէ արտայայտած, ինչ որ յաճախ պայմանաւորուած է աղբիւրներու անմատչելիութեամբ կամ մասնագէտներու բացակայութեամբ (երբեմն՝ հետաքրքրութեան չգոյութեամբ), կարելի է պատկերացնել, որ խորհրդային շրջանին (երբեմն՝ նախապէս) ծնունդ առած հակընդդէմ այդ կեցուածքները տակաւին պիտի մնան անյայտ երկիր (terra incognita)։ Բայց նաեւ կարելի է պատկերացնել, որ եթէ այդ կեցուածքներուն առարկայ ոեւէ դէմքի կամ որեւէ դէպքի մասին ընդհանուր հասկացողութիւն մը գոյանայ գիտնականներու շրջանակին մէջ, ատիկա ինքնաբերաբար չի նշանակեր, որ խնդիրը արդէն լուծուած կ՚ըլլայ ժողովրդային մակարդակի վրայ, ներառեալ՝ քաղաքական կողմնակցութիւններու լպրծուն գետինը։